ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2965/98

υποβολή: Gerardo Fernández-Albor (PPE) προς την Επιτροπή

(8 Οκτωβρίου 1998)

Θέμα: Η επιδότηση των κοινοτικών αλιέων που πλήττονται από οικολογικά μέτρα σε τρίτες χώρες

Η αναστολή της αλιευτικής δραστηριότητας για την προστασία των βιολογικών πόρων που επέβαλε η κυβέρνηση της Μαυριτανίας ανάγκασε πολλά κοινοτικά αλιευτικά σκάφη που ασχολούνται με την αλιείτα του μαύρου μερλούκιου να επιστρέψουν στα λιμάνια τους, αντιμετωπίζοντας έτσι τις επιπτώσεις της εν λόγω απαγόρευσης.

Δεδομένου ότι οι ισχύουσες διατάξεις δεν επιτρέπουν τη χορήγηση οποιασδήποτε βοήθειας τόσο από την Ευρωπαϊκή Ένωση όσο και από τους προϋπολογισμούς των κρατών μελών για την αντιστάθμιση των ζημιών που συνεπάγονται τα μέτρα για την προστασία των βιολογικών πόρων, τίθεται το ερώτημα με ποιο τρόπο οι θιγόμενοι εφοπλιστές και αλιείς θα μπορούσαν να αντιμετωπίσουν τις σοβαρές οικονομικές επιπτώσεις που υφίστανται στη διάρκεια της περιόδου αναστολής της δραστηριότητάς τους που επιβάλλεται από τις εν λόγω χώρες.

Θα μπορούσε η Επιτροπή να μας πληροφορήσει τι μέτρα προτίθεται να λάβει υπέρ των θιγόμενων αλιέων που είναι εντελώς απροστάτευτοι έναντι των εν λόγω απαγορεύσεων εκ μέρους τρίτων χωρών, ώστε μέσω ενός υποχρεωτικού ασφαλιστηρίου ή άλλου ανάλογου μέτρου να μπορέσουν οι κοινοτικοί επιχειρηματίες του τομέα της αλιείας να αντιμετωπίσουν τις οικονομικές αυτές επιπτώσεις, από τις οποίες θίγονται χιλιάδες οικογένειες στο χώρο της γαλάζιας Ευρώπης;

Απάντηση της κ. Bonino εξ ονόματος της Επιτροπής

(3 Δεκεμβρίου 1998)

Η χρηματοδοτική συνδρομή του Χρηματοδοτικού Οργάνου Προσανατολισμού της Αλιείας (ΧΜΠΑ), δεν δύναται να αφορά σύμφωνα με τον κανονισμό (ΕΚ) 3699/93 του Συμβουλίου, της 21ης Δεκεμβρίου 1993, για τον καθορισμό των κριτηρίων και των όρων των κοινοτικών παρεμβάσεων με διαρθρωτικό σκοπό στον τομέα της αλιείας και της υδατοκαλλιέργειας καθώς και στον τομέα της μεταποίησης και εμπορίας των προϊόντων τους(1), μόνο τα μέτρα που έχουν ως σκοπό να αποζημιώσουν μερικώς τις απώλειες των εισπράξεων που αφορούν μια ενέργεια προσωρινής παύσης της αλιευτικής δραστηριότητας που αιτιολογείται από μη προβλεπόμενα γεγονότα και μη επαναλαμβανόμενα, που προκύπτουν από αιτίες κυρίως βιολογικές. Για το λόγο αυτό, η παύση των αλιευτικών δραστηριοτήτων στο πλαίσιο της συμφωνίας αλιείας Κοινότητα-Μαυριτανία, δεν αποτελεί απρόβλεπτο γεγονός, λαμβανομένου υπόψη ότι αυτή η πιθανότητα προβλέπεται σαφώς στη συμφωνία.

Η Επιτροπή παρατηρεί ότι το κράτος μέλος μπορεί να εφαρμόσει τα άλλα μέτρα που προβλέπονται στο πλαίσιο του λειτουργικού προγράμματος ΧΜΠΑ, που θα μπορούσαν να βοηθήσουν στην αναδιάρθρωση του στόλου. Συμπληρωματικά μέτρα δύνανται να ληφθούν με προσφυγή στην κοινοτική πρωτοβουλία PESCA, η οποία έχει ως σκοπό να βοηθήσει τον τομέα της αλιείας στην επίτευξη της αλλαγής του.

Ως προς τη σύναψη ασφάλειας κατά της διακοπής των αλιευτικών δραστηριοτήτων στο πλαίσιο των συμφωνιών αλιείας της Κοινότητας με τις τρίτες χώρες, ανήκει στις βιομηχανίες να ελέγξουν τη σχετική δυνατότητα. Δεν προβλέπεται να προκύπτει μια τέτοια ασφάλεια από μια κανονιστική διάταξη.

(1) ΕΕ L 346 της 31.12.1993.
ΓΡΑΠΤΗ ΕΡΩΤΗΣΗ E-3815/98

υποβολή: Concepció Ferrer (PPE) προς την Επιτροπή

(22 Δεκεμβρίου 1998)

Θέμα: Σχέδια και προγράμματα για τη γεωργία και την αλιεία στην Καταλονία

Έχοντας υπόψη την πολιτική της διαφάνειας που ακολουθεί η Επιτροπή σε σχέση με τις δαπάνες που πραγματοποιεί, θα μπορούσε να μας πληροφορήσει ποιά από τα σχέδια που υλοποιήθηκαν στην Καταλονία την περίοδο 1994-1999 έτυχαν ενίσχυσης στο πλαίσιο των διαφόρων μέτρων για τη γεωργία και την αλιεία;

Επίσης, θα μπορούσε η Επιτροπή να αναφέρει το ποσό που έχει τελικά διατεθεί για το κάθε ένα από τα εν λόγω σχέδια;

Απάντηση της κας Wulf-Mathies εξ ονόματος της Επιτροπής

(18 Ιανουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3907/98

υποβολή: Miguel Arias Cañete (PPE) προς την Επιτροπή

(4 Ιανουαρίου 1999)

Θέμα: Λογιστική αποθήκης στα ελαιοτριβεία

Ο νέος Κανονισμός για την εφαρμογή του καθεστώτος ενίσχυσης στην παραγωγή ελαιολάδου ορίζει στο άρθρο 9, παράγραφος 1 την υποχρέωση των ελαιοτριβείων να τηρούν λογιστική αποθήκης για τις ποσότητες λαδιού που αγοράσθηκαν, στο πλαίσιο του ελέγχου για την αποφυγή δηλώσεων παραγωγής μεγαλύτερης από την τις πραγματική. Ωστόσο δεν γίνεται καθόλου λόγος για τις αγορές ελαιοπυρήνων.

Δοθέντος ότι η παραγωγή ελαιολάδου συνοδεύεται από παραγωγή ελαιοπυρήνων, και επειδή δεν υφίσταται σχετική απαγόρευση, δεν θα έπρεπε οι τυχόν αγορές ελαιοπυρήνων εκ μέρους των ελαιοτριβείων να υπόκεινται στους ίδιους ελέγχους που ισχύουν για τις αποθηκευμένες και εισερχόμενες ποσότητες;
ΓΡΑΠΤΗ ΕΡΩΤΗΣΗ E-3905/98

υποβολή: Miguel Arias Cañete (PPE) προς την Επιτροπή

(4 Ιανουαρίου 1999)

Θέμα: Καθορισμός του συντελεστή απόδοσης των ελαιοτριβείων

Ο νέος Κανονισμός για την εφαρμογή του καθεστώτος ενίσχυσης στην παραγωγή ελαιολάδου καθορίζει τον συντελεστή απόδοσης των ελαιοτριβείων στο 0,70 (αντί στο 0,80 που θα ήταν το σωστό) για τα ελαιοτριβεία με συνεχή κύκλο παραγωγής σε δύο φάσεις.

Με την επεξεργασία της ελιάς στο σύστημα έκθλιψης σε δύο φάσεις διαχωρίζονται το ελαιόλαδο και τα υγρά απόβλητα συν ο ελαιοπυρήνας, που πρέπε συνολικά να αντιστοιχούν στο 100 % της ποσότητας των ελιών.

Εάν υπολογίσουμε ότι η μέση απόδοση των ελιών σε ελαιόλαδο κυμαίνεται στο 20 %, η απόδοση σε ελαιοπυρήνα πρέπει να είναι 80 %.

Η διατήρηση του συντελεστή στο 0,70 σημαίνει δύο τινά: είτε η απόδοση των ελιών σε ελαιόλαδο ανέρχεται στο 30 % είτε παρέχεται η δυνατότητα δικαιολόγησης μεγαλυτέρων ποσοσήτων ελιών από εκείνες που πραγματικά εισέρχονται στα ελαιοτριβεία. Επιδιώκεται άραγε κάτι τέτοιο;
ΓΡΑΠΤΗ ΕΡΩΤΗΣΗ E-2390/98

υποβολή: John McCartin (PPE) προς την Επιτροπή

(27 Ιουλίου 1998)

Θέμα: Αξία των ιχθύων που αλιεύτηκαν σε κοινοτικά ύδατα

Μπορεί η Επιτροπή να δηλώσει ποιά ήταν η συνολική αξία των ιχθύων που αλιεύθηκαν σε κοινοτικά ύδατα κατά τον τελευταίο χρόνο για τον οποίο διαθέτει στοιχεία; Μπορεί η Επιτροπή να δώσει στοιχεία σχετικά με την αξία και την ποσότητα των ιχθύων που αλιεύθηκαν εντός του ιρλανδικού ορίου των 200 μιλίων (κατά τον τελευταίο χρόνο για τον οποίο διαθέτει στοιχεία) καθώς και τους στόλους από τους οποίους αποβιβάστηκαν οι ιχθύες αυτοί;

Απάντηση της κας Bonino εξ ονόματος της Επιτροπής

(24 Σεπτεμβρίου 1998)

Τα στοιχεία για τα ονομαστικά αλιεύματα (που ορίζονται σύμφωνα με την Οργάνωση Τροφίμων και Γεωργίας των Ηνωμένων Εθνών (FAO) και την Επιτροπή ως "το βάρος ζωντανών ιχθύων που ισοδυναμεί με τις εκφορτωθείσες ποσότητες") ανήλθε για το 1995 σε 7,7 εκατ. τόνους για την Ευρώπη των 15 (συμπεριλαμβανομένης και της υδατοκαλλιέργειας), όπως αναφέρεται στις σελίδες 15 και επόμενες του Στατιστικού Δελτίου που απεστάλη απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου. Έτσι παρουσιάζεται η εξέλιξη των 10 τελευταίων ετών ανά κράτος μέλος, για τις κυριότερες ζώνες αλιείας και για τα σημαντικότερα είδη ιχθύων.

Η αξία των εκφορτώσεων ανήλθε σε 7.224 εκατ. ECU για την Ευρώπη των 15 το 1995 (βλέπε κεφάλαιο 4, σελ. 19 και επόμενες του Στατιστικού Δελτίου).

Η Επιτροπή δεν διαθέτει στοιχεία σχετικά με τα αλιεύματα στη ζώνη των 200 μιλίων της Ιρλανδίας ούτε σκάφη που δραστηριοποιούνται στη ζώνη αυτή. Οι στατιστικές αυτές καταρτίστηκαν με βάση τα ορθογώνια που καθορίζονται από τη Διεθνή Επιτροπή για την Εκμετάλλευση της Θάλασσας (CIEM). Τα ορθογώνια αυτά δεν αντιστοιχούν προς τις αποκλειστικές οικονομικές ζώνες που ορίζονται από τα 200 μίλια.
ΓΡΑΠΤΗ ΕΡΩΤΗΣΗ E-2392/98

υποβολή: John McCartin (PPE) προς την Επιτροπή

(27 Ιουλίου 1998)

Θέμα: Περιορισμοί στην ελεύθερη κυκλοφορία των οικιακών ζώων

Γνωρίζει η Επιτροπή τους περιορισμούς στην ελεύθερη κυκλοφορία των οικιακών ζώων οι οποίοι ισχύουν μεταξύ της Ιρλανδίας και άλλων κρατών μελών της ΕΕ; Συμφωνεί ότι οι περιορισμοί αυτοί δεν έχουν καμία επιστημονική αιτιολογία και ότι συνιστούν παραβίαση της αρχής της ελεύθερης κυκλοφορίας προσώπων και των αγαθών τους;

Απάντηση του κ. Fischler εξ ονόματος της Επιτροπής

(24 Σεπτεμβρίου 1998)

Η Επιτροπή γνωρίζει τα προβλήματα, τα οποία ανέφερε το Αξιότιμο Μέλος του Κοινοβουλίου, σχετικά με τους περιορισμούς για την ελεύθερη κυκλοφορία των οικιακών ζώων.

Ένα εναλλακτικό σύστημα για την ελεύθερη κυκλοφορία των οικιακών ζώων στην Ιρλανδία εφαρμόστηκε από την 1 Ιανουαρίου 1994, για τους σκύλους και τις γάτες που αποτελούν αντικείμενο εμπορίου και εισέρχονται σε ένα κράτος μέλος. Το σύστημα αυτό αφορά τον εμβολιασμό, την εξέταση αίματος καθώς και την πιστοποίηση ότι η εκτροφή των εν λόγω ζώων έγινε σε συνθήκες απομόνωσης. Τα εν λόγω ζώα πρέπει να ταυτοποιούνται με ηλεκτρονικό τρόπο.
ΓΡΑΠΤΗ ΕΡΩΤΗΣΗ E-2528/98

υποβολή: Graham Mather (PPE) προς την Επιτροπή

(1 Σεπτεμβρίου 1998)

Θέμα: Παλαιά προς απόσυρση οχήματα/μοτοσυκλέττες

1. Έχει η Επιτροπή εκπονήσει ειδική μελέτη για την αξιολόγηση των περιβαλλοντικών επιπτώσεων των παλαιών μοτοσυκλεττών;

2. Είναι η Επιτροπή ικανοποιημένη με το ότι οι διατάξεις για τις μοτοσυκλέττες στην προαναφερθείσα πρόταση οδηγίας είναι ανάλογες με εκείνες που αφορούν τα μεγαλύτερα οχήματα;

3. Έχει η Επιτροπή εκπονήσει μελέτη αξιολόγησης των οικονομικών επιπτώσεων που η προτεινόμενη οδηγία θα έχει στις βιομηχανίες κατασκευής και πώλησης μοτοσυκλεττών στην ΕΕ;

Απάντηση της κ. Bjerregaard εξ ονόματος της Επιτροπής

(28 Οκτωβρίου 1998)

Η Επιτροπή αξιολόγησε, βάσει του άρθρου 130 Ρ, παράγραφος 3 της συνθήκης ΕΚ, το πιθανό κόστος και τα ενδεχόμενα οφέλη της ανάληψης δράσης και της αδράνειας όσον αφορά στα οχήματα που έχουν ολοκληρώσει τον κύκλο ζωής τους. Παράλληλα ελήφθησαν υπόψη κια άλλες αρχές σύμφωνα με το άρθρο 130 Ρ, παράγραφος 2 της συνθήκης ΕΚ.

Στο πλαίσιο αυτό η Επιτροπή εξέτασε προσεκτικά κατά πόσον θα ήταν απαραίτητο να συμπεριληφθούν και τα μηχανοκίνητα δίκυκλα που έχουν ολοκληρώσει τον κύκλο ζωής τους στο πεδίο εφαρμογής της πρότασης οδηγίας για τα οχήματα που ολοκλήρωσαν τον κύκλο ζωής τους(1). Στο πλάισιο αυτής της διαδικασίας πραγματοποιήθηκαν οι δέουσες διαπραγματεύσεις με τους κατασκευαστές μηχανοκίνητων δικύκλων καθώς και με τους χρήστες τους. Λαμβάνοντας, μεταξύ άλλων, υπόψη και το οικονομικό σκεπτικό στο οποίο αναφέρεται το Αξιότιμο Μέλος του Κοινοβουλίου, η Επιτροπή κατέληξε στο συμπέρασμα ότι τα μηχανοκίνητα δίκυκλα που έχουν ολοκληρώσει τον κύκλο ζωής τους θα πρέπει να εξαιρεθούν από το πεδίο εφαρμογής των άρθρων 4 και 7 της ως άνω πρότασης. Επίσης η Επιτροπή κατέληξε στο συμπέρασμα ότι η εξαίρεση των μηχανοκίνητων δικύκλων από τις υπόλοιπες διατάξεις της πρότασης θα ήταν αδικαιολόγητη.

(1) ΕΕ C 337 της 7.11.1997.
ΓΡΑΠΤΗ ΕΡΩΤΗΣΗ E-3782/98

υποβολή: Gerhard Schmid (PSE) προς την Επιτροπή

(11 Δεκεμβρίου 1998)

Θέμα: Γλωσσική μεταρρύθμιση στη Γερμανία

Στη Γερμανία θα τεθεί σύντομα σε ισχύ η γλωσσική μεταρρύθμιση.

Προτίθεται η Επιτροπή να συντάσσει μελλοντικά όλα τα επίσημα έγγραφα σε γερμανική γλώσσα σύμφωνα με τους νέους ορθογραφικούς κανόνες;

Αν όχι, για ποιο λόγο;

Απάντηση του κ. Santer εξ ονόματος της Επιτροπής

(15 Ιανουαρίου 1999)

Ναι. Εξυπακούεται ότι, για το σκοπό αυτό, η Επιτροπή θα συντονιστεί με τα άλλα κοινοτικά όργανα.
ΓΡΑΠΤΗ ΕΡΩΤΗΣΗ E-3640/98

υποβολή: John McCartin (PPE) προς την Επιτροπή

(3 Δεκεμβρίου 1998)

Θέμα: Περιφερειακό καθεστώς ενισχύσεων - Upper Shannon - Ιρλανδία

Προτίθεται η Επιτροπή να αναφέρει εάν εξετάζεται επί του παρόντος η αίτηση της ιρλανδικής κυβέρνησης για ειδικό πρόγραμμα φορολογικών διευκολύνσεων σχετικά με πρόγραμμα ανανέωσης των αγροτικών περιοχών στην περιφέρεια Upper Shannon και εάν η αίτηση αυτή διεκπεραιώνεται στο πλαίσιο ξεχωριστής διαδικασίας σε σύγκριση με τις άλλες αιτήσεις της ιρλανδικής κυβέρνησης; Ποιές άλλες αιτήσεις της ιρλανδικής κυβέρνησης εξετάζονται επί του παρόντος από την Ευρωπαϊκή Ένωση;

Απάντηση του κ. Van Miert εξ ονόματος της Επιτροπής

(11 Ιανουαρίου 1999)

Η Επιτροπή εξετάζει επί του παρόντος το πρόγραμμα φορολογικών διευκολύνσεων που προβλέπει το πρόγραμμα ανανέωσης των αγροτικών περιοχών, το οποίο έχει κοινοποιηθεί στην Επιτροπή σύμφωνα με τη συνθήκη ΕΚ. Το εν λόγω πρόγραμμα όντως εξετάζεται μεμονωμένα και όχι από κοινού με άλλα υπό εξέταση προγράμματα ενισχύσεων προς την Ιρλανδία.

Η Επιτροπή εξετάζει επί του παρόντος το πρόγραμμα φορολογικών διευκολύνσεων που προβλέπει ο Νόμος περί Ανανέωσης των Αστικών Κέντρων 1998, την εφαρμογή των απαλλαγών για επενδύσεις σε κεφαλαιουχικό εξοπλισμό κατά την επέκταση του τελωνείου στο λιμένα του Δουβλίνου, καθώς και τη διπλή έκπτωση μίσθωσης, τη μείωση συντελεστών και τις απαλλαγές για επενδύσεις βάσει των Νόμων περί Χρηματοδότησης του 1994 και του 1995.
ΓΡΑΠΤΗ ΕΡΩΤΗΣΗ E-2912/98

υποβολή: Richard Corbett (PSE) προς την Επιτροπή

(2 Οκτωβρίου 1998)

Θέμα: Η νέα εικόνα του Merseyside

Στο πλαίσιο των νέων μέτρων του Στόχου 1 υπέρ της Κομητείας του Merseyside, συμφωνεί η Επιτροπή ότι το θέμα της εικόνας του Merseyside θα πρέπει να τύχει της ανάλογης προσοχής.

Εχει την πρόθεση η Επιτροπή να υπογραμμίσει το γεγονός ότι, παρά τις αντίθετες κοινώς αποδεκτές απόψεις:

- η Κομητεία του Merseyside έχει το χαμηλότερο ποσοστό εγκληματικότητας στη Βρετανία και το χαμηλότερο ποσοστό ληστειών, το χαμηλότερο ποσοστό κλοπών αυτοκινήτων και ένα από τα χαμηλότερα ποσοστά βιαίων εγκλημάτων;

- η παραγωγικότητα ανά εργαζόμενο στο Merseyside είναι 12 % υψηλότερη από τον εθνικό μέσο όρο της ΜΒ;

- η ανεργία μειώθηκε κατά 21,6 % κατά το 1996 και 1997;

- ο αριθμός των ατόμων με επαγγελματική κατάρτιση (NVQ) επιπέδου 3 είναι κατά 10 % υψηλότερος από τη ΜΒ ως σύνολο;

- 29 % του ΑΕΠ της Κομητείας του Merseyside προέρχεται από τον επιστημονικό τεχνολογικό τομέα - το υψηλότερο ποσοστό στη ΜΒ;

- το ποσοστό έναρξης επιχειρηματικών δραστηριοτήτων είναι, μαζί με αυτό του Λονδίνου, το υψηλότερο στη ΜΒ;

- το Λίβερπουλ διαθέτει τις περισσότερες επιχειρήσεις μέσω ηλεκτρονικού δικτύου από οποιαδήποτε άλλη ευρωπαϊκή πόλη;

- το Λίβερπουλ είναι η πιο εξελιγμένη πόλη της ΜΒ όσον αφορά την καλωδιακή τηλεόραση;

- το λιμάνι του Λίβερπουλ σημειώνει επί του παρόντος το μεγαλύτερο επίπεδο χωρητικότητας από ποτέ άλλοτε;

- το Merseyside έχει το χαμηλότερο ποσοστό μοιραίων τροχαίων ατυχημάτων στη ΜΒ (που επίσης έχει το χαμηλότερο απ' όλα τα κράτη μέλη της ΕΕ);

- το ποσοστό μόλυνσης στον ποταμό Mersey έχει μειωθεί κατά 80 % σε 25 έτη;

Έχει η Επιτροπή την πρόθεση να βοηθήσει στη δημοσιοποίηση αυτών των στοιχείων;
ΓΡΑΠΤΗ ΕΡΩΤΗΣΗ P-3721/98

υποβολή: Gary Titley (PSE) προς την Επιτροπή

(24 Νοεμβρίου 1998)

Θέμα: Χρηματοδοτούμενα από την ΕΕ προγράμματα στην επαρχία Catanduanes των Φιλιππίνων

Θα μπορούσε άραγε η Επιτροπή να αναφέρει ποιά χρηματοδοτούμενα από την ΕΕ προγράμματα εκτελούνται αυτό το διάστημα στη νησιωτική επαρχία Catanduanes των Φιλιππίνων;

Απάντηση του κυρίουMarín εξ ονόματος της Επιτροπής

(9 Δεκεμβρίου 1998)

Η Επιτροπή χρηματοδοτεί αυτή τη στιγμή ένα πρόγραμμα στην επαρχία Catanduanes στο νότιο τμήμα του Luzon (περιοχή V), συγκεκριμένα το πρόγραμμα αγροτικής στήριξης της περιοχής Cataduanes (CATAG) (στοιχεία ALA/92/38, γραμμή του προϋπολογισμού B7-3000).

Το πρόγραμμα άρχισε το 1994 και αρχικά προβλεπόταν να ισχύσει για περίοδο πέντε ετών. Επενδύθηκαν μέχρι τώρα 10 εκατ. ECU, ενώ άλλα 5 εκατ. ECU έχουν συμπληρωματικά χορηγηθεί πρόσφατα για να επιτραπεί η ορθή ολοκλήρωση του ως το 2002. Η εφαρμογή εκτελείται σε συνεργασία με το Υπουργείο Γεωργίας (ΥΓ) και τις τοπικές οργανώσεις αγροτών και αλιέων(ΤΟΑΑ). Το διοικητικό κέντρο του προγράμματος έχει έδρα στο Virac και διοικείται από κοινού από εθνικούς και ευρωπαίους διευθυντές. Για να παρέχεται συνδρομή προς τις επιτόπιες επιχειρήσεις, έχουν ιδρυθεί σε όλο το νησί τέσσερα μικρά γραφεία ζώνης.

Ο στόχος του προγράμματος είναι να βοηθηθούν οι αγροτικές κοινότητες να εισάγουν και να στηρίξουν αυξήσεις στην αγροτική και αλιευτική παραγωγή, επιτρέποντάς τους με τον τρόπο αυτό να συγκεντρώνουν τα εισοδήματα επιβιώσεως τους και να παράγουν πλεονάσματα μετρητών. Το πρόγραμμα βασίζεται σε μια κοινοτικής βάσης, στρατηγική βιώσιμης ανάπτυξης από τα κάτω προς την κορυφή, συνδεδεμένης με την ανάπτυξη βιώσιμων οικονομικών ευκαιριών καθοδηγούμενων από την αγορά. Το πρόγραμμα εστιάζεται αρχικά στη βελτίωση των μεθόδων γεωργικής παραγωγής και των υποδομών μέσω της εντατικοποίησης της παραγωγικότητας και της διαφοροποίησης της συγκομιδής, των εκτρεφόμενων ζώων και των αλιευμάτων, καθώς και της επέκτασης των υπηρεσιών επιμόρφωσης και των γεωργικών ενώσεων και δευτερευόντως για τη δημιουργία ενός ανεξάρτητου και βιώσιμου αυτοχρηματοδοτούμενου ιδρύματος, ώστε να επιτραπεί στα μέλη της τοπικής κοινότητας τόσο να αποταμιεύουν όσο και να λαμβάνουν δάνειο για χρηματοδότηση έτσι ώστε να αναπτύσσουν και να διαχειρίζονται τους πόρους τους αποτελεσματικότερα και να εξελιχθούν προς βιώσιμους επιχειρηματίες.

Το πρόγραμμα εχει επιτυχώς παράσχει βοήθεια για την ανακούφιση της πενίας, τη δημιουργία θέσεων εργασίας, τη δίκαιη προώθηση της ανάπτυξης και την ανάπτυξη περιβαλλοντικά βιώσιμων οικονομικών δραστηριοτήτων στην επαρχία Catanduanes. Εντούτοις, μια σειρά τυφώνων, που έπληξαν τις Φιλιππίνες και ειδικότερα ο πλέον πρόσφατος και ο πλέον καταστροφικός τυφώνας ο Loleng ή ο Bads, που σάρωσε την επαρχία Catanduanes από τις 21 ως τις 23 Οκτωβρίου 1998, προκάλεσε σοβαρές ανθρώπινες και υλικές ζημίες. Σε απάντηση η Επιτροπή χορήγησε μια επείγουσα βοήθεια για τη διανομή τροφίμων και ειδών πρώτης ανάγκης ύψους 700,000 ECU μέσω διαφόρων ευρωπαϊκών μη κυβερνητικών οργανώσεων.
ΓΡΑΠΤΗ ΕΡΩΤΗΣΗ E-3266/98

υποβολή: Alexandros Alavanos (GUE/NGL) προς την Επιτροπή

(30 Οκτωβρίου 1998)

Θέμα: Αρχαιολογικά ευρήματα από τις ανασκαφές για το Μετρό της Αθήνας

Τα έργα του μετρό της Αθήνας, με την χρηματοδότηση της Ε.Ε., έχουν αποτελέσει την μεγαλύτερη αρχαιολογική ανασκαφή στην Αθήνα, φέρνοντας στην επιφάνεια πάνω από 1000 σημαντικά ευρήματα. Ερωτήματα δημιουργούνται όμως για την τύχη των ευρημάτων αυτών που σύμφωνα με δημοσιεύματα οι συνθήκες φύλαξής τους είναι άσχημες.

Ερωτάται η Επιτροπή

1. έχει την δυνατότητα να συμβάλει χρηματοδοτικά στην διατήρηση και ανάδειξη των ευρημάτων ώστε να είναι δυνατή η πρόσβαση και η μελέτη από τους ενδιαφερόμενους επιστήμονες και το κοινό; και

2. έχει λάβει ανάλογες προτάσεις από την ελληνική πλευρά για την ανάδειξη των αρχαιολογικών ευρημάτων εν όψει των Ολυμπιακών Αγώνων του 2004 στην Αθήνα;

Απάντηση της κας Wulf-Mathies εξ ονόματος της Επιτροπής

(18 Δεκεμβρίου 1998)

Το λειτουργικό πρόγραμμα "Αστική ανάπτυξη" του κοινοτικού πλαισίου στήριξης για την Ελλάδα συγχρηματοδοτεί, στο πλαίσιο του ευρύτερου έργου "Μετρό Αθηνών", τις αρχαιολογικές έρευνες, την καταχώρηση των ευρημάτων καθώς και την προσωρινή αποθήκευσή τους σε τρία κτίρια τα οποία έχει ανακαινίσει το Αττικό Μετρό για τον σκοπό αυτό.

Μερικά από τα ευρήματα θα μεταφερθούν σύντομα και θα εκτεθούν στο Πανεπιστήμιο των Αθηνών όπου θα μπορέσουν να αποτελέσουν αντικείμενο μελετών εκ μέρους των φοιτητών του Αρχαιολογικού Τμήματος. Τα υπόλοιπα ευρήματα είναι ιδιοκτησία της Αρχαιολογικής Υπηρεσίας του Υπουργείου Πολιτισμού.

Οι ελληνικές αρχές δεν έχουν διατυπώσει μέχρι σήμερα πιο συγκεκριμένες προτάσεις σχετικά με το μέλλον των ευρημάτων.
ΓΡΑΠΤΗ ΕΡΩΤΗΣΗ E-3070/98

υποβολή: Mary Banotti (PPE) προς την Επιτροπή

(9 Οκτωβρίου 1998)

Θέμα: Νομική υποχρέωση των πολιτών να φέρουν δελτία ταυτότητας

Θα μπορούσε να μας πληροφορήσει η Επιτροπή σε ποιά κράτη μέλη υπάρχει νομική υποχρέωση των πολιτών τους να φέρουν δελτία ταυτότητας;

Θα μπορούσαμε επίσης να έχουμε τις τελευταίες διαθέσιμες πληροφορίες σχετικά με ενδεχόμενες προτάσεις για την καθιέρωση, στο μέλλον, τυποποιημένου δελτίου ταυτότητας σε όλα τα κράτη μέλη;

Απάντηση του κ. Monti εξ ονόματος της Επιτροπής

(11 Δεκεμβρίου 1998)

Σύμφωνα με τις πληροφορίες που έχει στη διάθεσή της η Επιτροπή, έξη κράτη μέλη απαιτούν από τους πολίτες τους να φέρουν δελτία ταυτότητας (Βέλγιο, Ελλάδα, Ισπανία, Γαλλία, Ιταλία, Πορτογαλία).

Δεν απαιτούν όλα τα κράτη μέλη δελτία ταυτότητας. Μεταξύ των προτεραιοτήτων που έχουν καθοριστεί από το πρόγραμμα εργασίας της Επιτροπής δεν περιλαμβάνεται πρόταση για την εναρμόνιση των δελτίων ταυτότητας.
ΓΡΑΠΤΗ ΕΡΩΤΗΣΗ E-3816/98

υποβολή: Concepció Ferrer (PPE) προς την Επιτροπή

(22 Δεκεμβρίου 1998)

Θέμα: Σχέδια και προγράμματα για τον πολιτισμό, την παιδεία και τη νεότητα στην Καταλονία

Έχοντας υπόψη την πολιτική της διαφάνειας που ακολουθεί η Επιτροπή σε σχέση με τις δαπάνες που πραγματοποιεί, θα μπορούσε να μας πληροφορήσει ποιά από τα σχέδια που υλοποιήθηκαν στην Καταλονία την περίοδο 1994-1999 έτυχαν ενίσχυσης στο πλαίσιο των διαφόρων μέτρων για τον πολιτισμό, την παιδεία και την νεότητα;

Επίσης, θα μπορούσε η Επιτροπή να αναφέρει ακριβώς το ποσό που έχει τελικά διατεθεί για το κάθε ένα από τα εν λόγω σχέδια;

Απάντηση της κας Wulf-Mathies εξ ονόματος της Επιτροπής

(18 Ιανουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3468/98

υποβολή: Panayotis Lambrias (PPE) προς την Επιτροπή

(24 Νοεμβρίου 1998)

Θέμα: Ρύθμιση του καθεστώτος των καταστημάτων πωλήσεως αφορολογήτων ειδών

Δεδομένου ότι η καθυστέρηση με την οποία αντιμετωπίζει η Επιτροπή το θέμα της ρύθμισης του καθεστώτος των καταστημάτων πωλήσεως αφορολογήτων ειδών (duty free shops) έχει δημιουργήσει σύγχυση στους ενδιαφερόμενους φορείς, ενώ παράλληλα τα κράτη μέλη προβαίνουν κατίδίαν σε λήψη αντιφατικών μέτρων ρύθμισης του καθεστώτος, ερωτάται η Επιτροπή τί μέτρα προτίθεται να λάβει ώστε σε συνεργασία με το Ευρωπαϊκό Κοινοβούλιο να αρθεί η σύγχυση στο αγοραστικό κοινό και να ρυθμισθεί ένα διαυγές καθεστώς που θα διέπει τα προαναφερόμενα καταστήματα;

Απάντηση του κ. Monti εξ ονόματος της Επιτροπής

(03 Φεβρουαρίου 1999)

Οι κανόνες για τη φορολόγηση των εμπορευμάτων που πωλούνται από τα καταστήματα αφορολογήτων ειδών σε επιβάτες που ταξιδεύουν εντός της Κοινότητας καθορίζονται από τις γενικές διατάξεις της οδηγίας του Συμβουλίου 77/388/EΟΚ της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους του κύκλου εργασιών - κοινό σύστημα φόρου προστιθέμενης αξίας: ομοιόμορφη φορολογική βάση(1) και από την οδηγία του Συμβουλίου 92/12/EΟΚ της 25ης Φεβρουαρίου 1992 σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κανανάλωσης(2). Ως τις 30 Ιουνίου 1999, τα κράτη μέλη, μπορούν κατέξαίρεση βάσει του άρθρου 28k της οδηγίας 77/388/EOK και του Άρθρου 28 της οδηγίας 92/12/EΟΚ, να απαλλάσουν τα εμπορεύματα αυτά από τον ΦΠΑ και τους ειδικούς φόρους κατανάλωσης, υπό ορισμένες προϋποθέσεις που αφορούν την αξία και την ποσότητα.

Η Επιτροπή επιθυμεί να επιστήσει την προσοχή του Αξιότιμου μέλους του Κοινοβουλίου στο γεγονός ότι, σύμφωνα με τη Συνθήκη ΕΚ, τα κράτη μέλη θα λάβουν όλα τα απαραίτητα μέτρα για την εφαρμογή της υφιστάμενης κοινοτικής νομοθεσίας.

Για να διευκολυνθεί η εφαρμογή της υφιστάμενης νομοθεσίας στη συγκεκριμένη περίπτωση του τερματισμού των ενδοκοινοτικών πωλήσεων αφορολόγητων ειδών, η Επιτροπή συναντήθηκε με εκπροσώπους των κρατών μελών ώστε να συζητήσει πως θα εφαρμοστούν οι υπάρχουσες διατάξεις σχετικά με το ΦΠΑ και τους ειδικούς φόρους κατανάλωσης σε πωλήσεις προς ενδοκοινοτικούς επιβάτες που ταξιδεύουν με αεροπλάνα ή πορθμεία. Στη συνέχεια, η Επιτροπή εξέδωσε ανακοίνωση τύπου(3) στην οποία περιλαμβάνονται οι σχετικές πληροφορίες.

(1) ΕΕ L 145 της 13.6.1977.

(2) ΕΕ L 76 της 23.3.1992.

(3) IP98/858.
ΓΡΑΠΤΗ ΕΡΩΤΗΣΗ E-3822/98

υποβολή: Concepció Ferrer (PPE) προς την Επιτροπή

(22 Δεκεμβρίου 1998)

Θέμα: Επιδοτήσεις στον τομέα του ινδικού δέρματος

Θα μπορούσε άραγε η Επιτροπή να αναφέρει τον κατάλογο των προγραμμάτων που χρηματοδοτήθηκαν από αυτήν και τα οποία ευνοούν τον τομέα του ινδικού δέρματος (δέρμα-υποδήματα-δερμάτινα είδη) διευκρινίζοντας για τα προγράμματα αυτά τις ημερομηνίες έγκρισης και τους στόχους;

Απάντηση ττης κας Wulf-Mathies εξ ονόματος της Επιτροπής

(18 Ιανουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.